Неаполитанското кралство (на италиански: Regno di Napoli) е историческа държава, която е съществувала на територията на днешна Италия в периода от 1282 до 1816 г. Териториите на Неаполитанското кралство са обхващали земите на областите Калабрия, Кампания, Базиликата, Молизе, и Абруцо, които се намират в днешна Средна и Южна Италия. През 1816 г. след Виенския конгрес Неаполитанското кралство се обединява със Кралство Сицилия в т.н. Кралство на двете Сицилии.
Плановете на Фердинанд да участва във третата коалиция срещу Наполеон през 1805 пропадат. През 1806 г. Наполеоновите войски разбиват неаполитанската армия при Кампо Тенесе и Наполеон Бонапарт провъзгласява брат си Жозеф за крал на Неапол. След две години Жозеф е изпратен в Испания, а на престола в Неапол се възкачват Наполеоновата сестра Каролина и съпругът ѝ генерал Йоахим Мюра. Междувременно Фердинанд се установява отново в Сицилия и продължава да подкрепя антифренските коалиции срещу Наполеон.
След разгрома на Наполеон през 1814 г. Мюра подписва споразумение с Австрийската империя, която му позволява да запази трона на Неаполитанското кралство въпреки силните протести от страна на законния крал Фердинанд IV Неаполитански и неговите съюзници в лицето на Англия. Положението на Мюра в Неапол обаче е несигурно и след като Наполеон успява да си върне контрола над Франция през Стоте дни на Наполеон, Мюра отново подкрепя бившия френски император. Последвалата война между Мюра и Австрия е кратка и завършва с австрийска победа в битката при Толентино. Мюра е принуден да се оттегли от Неаполитанското кралство, а Фердинанд IV е възстановен на престола. Мюра прави опит да си върне престола, но е заловен и екзекутиран на 13 октомври 1815 в гр. Пизо, Калабрия. На следващата година персоналната уния между Неаполитанското кралство и Сицилия е преобразувана в нова обединена държава Кралство на двете Сицилии, а Фердинанд IV Неаполитански и III Сицилиански получава титлата крал Фердинанд I на двете Сицилии.
Взето от „https://bg.wikipedia.org/w/index.php?title=Неаполитанско_кралство&oldid=9218126“.